[pic] | ЕВРОПЕЙСКА КОМИСИЯ |

Брюксел, 4.10.2010

COM(2010) 542 окончателен

2010/0271 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

Регламент (ЕС) № …/2010 на Европейския парламент и на Съвета относно одобряването и надзора на пазара на дву- и триколесни превозни средства и четириколки

(текст от значение за ЕИП)

EN

{SEC(2010) 1151} {SEC(2010) 1152}

ОБЯСНИТЕЛЕН МЕМОРАНДУМ

1. Контекст на предложението

- Основания и цели на предложението

Терминът „превозни средства от категория L“ се прилага към множество различни типове превозни средства с две, три или четири колела, напр. дву- и триколесни мотопеди, дву- и триколесни мотоциклети и мотоциклети с кош. Примери за превозни средства с четири колела, наричани още „четириколки“, са четириколесните мотоциклети и миниавтомобилите.

Изискванията за одобрение на типа за нови превозни средства от категория L понастоящем са определени в Директива 2002/24/ЕО1 на Европейския парламент и на Съвета (наричана по-долу „рамкова директива“). Освен това, редица директиви, посочени в рамковата директива, съдържат подробни технически изисквания по отношение на превозните средства от категория L.

Комисията определи някои области от основно значение, свързани с действащите разпоредби за одобрението на типа на новите превозните средства от категория L, на които трябва да бъде обърнато внимание: – сложността на правната рамка; – равнището на емисиите и нарастващия им дял в общото количество на емисиите от пътния транспорт, което като цяло намалява; – безопасността на превозното средство при експлоатация във връзка с изискванията за одобрение на типа; – липсата на правна рамка за превозните средства, в които са използвани нови технологии; – продажбата и регистрацията на някои превозни средства, системи, компоненти или отделни технически възли на пазара на ЕС, които не отговарят на действащите изисквания за одобрение на типа по отношение на безопасността при експлоатация и опазването на околната среда. |

Съществуващи разпоредби в областта на предложението Рамковата директива на Европейския парламент и на Съвета — Директива 2002/24/ЕО[1] Директиви: 93/14/ЕИО[2] 93/30/ЕИО[3] 93/33/ЕИО[4] 93/93/ЕИО[5] 95/1/ЕО[6] 97/24/ЕО[7] 2000/7/ЕО[8] 2002/51/ЕО[9] 2009/62/ЕО[10] 2009/67/ЕО[11] 2009/78/ЕО[12] 2009/79/ЕО[13] 2009/80/ЕО[14] 2009/139/ЕО[15] Законодателството по отношение на одобрение на типа се разглежда в политическата инициатива „CARS 21“[16]. Старт на инициативата бе даден през 2005 г. с цел да се направи преглед на регулирането и на политиката в автомобилния сектор и да се дадат насоки на Комисията по отношение на вариантите на политиката в бъдеще. Една от причините за създаването на групата CARS 21 е загрижеността, изразена от заинтересовани страни от автомобилната индустрия, че дължащите се на регулаторната уредба сумарни разходи имат негативен ефект върху конкурентоспособността и водят до ненужно оскъпяване на превозните средства. В заключителния доклад на групата CARS 21[17] се прави изводът, че ако по-голямата част от съществуващото законодателство следва да се запази, за да бъдат защитени гражданите и околната среда, следва да се направят и усилия за опростяване с цел рационализация на регулаторната рамка и развитие в посока на международна хармонизация на изискванията. Опростяването беше планирано в доклада на Комисията, озаглавен „Втори доклад за напредъка относно стратегията за опростяване на регулаторната среда“[18]. Всяка възможна инициатива следва да бъде съобразена с тази стратегия. В съответствие с европейската стратегия за качество на въздуха[19] Европейският съюз непрекъснато повишава строгостта на стандартите за емисиите от моторните превозни средства, по-специално по отношение на въглеводородите, въглеродния оксид, азотните оксиди и частиците. Такъв ще бъде и подходът в настоящото предложение за регулаторна рамка по отношение на превозните средства от категория L. Мерките за одобрение на типа в тази регулаторна рамка са съобразени и с Европейския план за действие за пътна безопасност 2011—2020 г., както и с Европейската харта за пътна безопасност (ЕХПБ)[20] 2000—2010 г. ЕХПБ имаше за цел до 2010 г. да намали наполовина броя на смъртните случаи при злополуки на пътя. За съжаление, водачите на превозни средства от категория L принадлежат към уязвима група участници в пътното движение, в рамките на която делът на произшествията с фатален изход и на нараняванията е най-висок. И на последно място, настоящото предложение включва и множество разпоредби от Решение № 768/2008/ЕО на Европейския парламент и на Съвета относно обща рамка за предлагането на пазара на продукти[21] с цел да се насърчи изпълнението и прилагането на новия регламент. В тях подробно се определят отговорностите на стопанските субекти по веригата на доставки и на съответните органи за надзор на пазара, по-специално по отношение на надзора след пускане на пазара и на контрола на продуктите, които навлизат на пазара на Европейския съюз. Освен това, изискванията по отношение на органите или организациите, на които държавите-членки могат да делегират някои задачи по оценка на превозните средства, системите, компонентите или отделните технически възли, са направени по-стриктни, за да се гарантират равни условия и да се избегне нарушаване на конкуренцията, което може да се породи вследствие на различните степени на строгост и изисквания за работни показатели, прилагани от такива явяващи се в ролята на трета страна и организации при изпитване, проверка и оценка на превозните средства, системите, компонентите или отделните технически възли, за които се иска одобрение на типа. |

2. Консултация със заинтересованите страни и оценка на въздействието |

Консултация със заинтересованите страни Европейската комисия започна допитване до обществеността с цел да се осведоми за становищата на заинтересованите страни по отношение на представените предложения за ново законодателство за одобрението на превозни средства от категория L. Въз основа на допитването бе съставен и публикуван документ[22], за да се опише настоящата ситуация и да се потърсят мнения относно рамката, която трябва да замени съществуващата законова рамка. Допитването до обществеността бе насочено към групите, които биха били най-засегнати от предложението за нова законова рамка, в това число органите на държавите-членки за одобрение на типа на превозни средства, производителите, доставчиците и потребителите. Документът от допитването бе публикуван на английски, френски и немски език на специално създаден за тази цел уебсайт. Европейската комисия уведоми всички заинтересовани страни за получаването на техните отговори на въпросника за допитването, и ги направи публично достояние[23]. |

Методи на консултиране, основни обхванати сектори и общ профил на участниците в консултацията При подготовката на предложението Европейската комисия проведе консултации със заинтересованите страни по редица начини: Допитването до обществеността се проведе от 22 декември 2008 г. до 27 февруари 2009 г. по интернет, като бяха обхванати потенциално спорните аспекти на предложението. Бяха получени отговори от държавите-членки, от производители на превозни средства от категория L и на компоненти за такива превозни средства, от транспортни организации, от организации, представляващи потребителите, от други неправителствени организации и от граждани. Различните точки на предложението бяха обсъдени на няколко заседания на работната група по превозни средства от категория L на Европейската комисия (MCWG)[24]. И накрая, бяха проведени множество срещи с отделни заинтересовани страни, на които последните имаха възможност свободно да изразят своите становища и гледни точки. |

Обобщение на отговорите и на начина, по който са взети предвид Европейската комисия получи 57 отговора на допитването по интернет. Заинтересованите страни повдигнаха редица въпроси. Резултатите от допитването до обществеността бяха обобщени в доклад[25] и бяха представени и обсъдени на 29 юни 2009 г. на заседание на работната група по превозни средства от категория L на Европейската комисия (MCWG), на което заинтересовани страни бяха поканени да представят коментарите си. В оценката на въздействието, която придружава настоящото предложение, се прави преглед на повдигнатите въпроси и се обсъжда по какъв начин те са взети под внимание. |

Оценка на въздействието Бяха анализирани различни варианти във връзка с всеки от главните аспекти на предложението, като се изброяват възможните предимства и недостатъци във връзка с безопасността, опазването на околната среда, с икономическите и обществените аспекти. В анализа бяха разглеждани както количествени, така и качествени аспекти. При следващата стъпка бяха сравнени различните варианти и беше определен и описан един предпочитан вариант, или логическа комбинация от два предпочитани варианта. Определените предпочитани варианти послужиха за основа на настоящия нов рамков регламент. Проектът за доклад беше разгледан от Комитета за оценка на въздействието и препоръките за внасяне на подобрения в него бяха въведени в окончателния доклад в максималната възможна степен. Становището за доклада на Комитета за оценка на въздействието беше публикувано заедно с настоящото предложение, както и с окончателния доклад за оценка за въздействието и с неговото обобщение. 3. Правни елементи на предложението Правно основание Правното основание на предложението е член 114 от Договора за функционирането на Европейския съюз (ДФЕС). Принцип на субсидиарност Преди въвеждането на одобрение на ЕС на типа на превозни средства от категория L, на равнището на държавите-членки бяха въведени стандарти. Приетото в държавите-членки законодателство често съдържаше различия и производителите, които продаваха превозни средства, системи, компоненти или отделни технически възли на няколко пазара, бяха принудени да изменят продукцията си в зависимост от държавата-членка, за която са предназначени техните превозни средства, системи, компоненти или отделни технически възли, и да ги подлагат на изпитване във всяка такава държава-членка, което отнемаше твърде много средства и време. Различаващите се помежду си национални правила създаваха пречки пред търговията и оказваха неблагоприятно въздействие върху установяването и функционирането на вътрешния пазар. Поради това бе необходимо да се установят директиви на равнището на ЕС, по-специално с цел да се отговори на разпространените отвъд националните граници в целия ЕС опасения по отношение на безопасността и на вредното въздействие на замърсяването на въздуха върху здравето и околната среда. Високите локални равнища на емисиите в градовете могат да бъдат контролирани с помощта на индивидуални мерки на държавите-членки, но като цяло, емисиите не спират на границите на държавите-членки. Само хармонизирани обхващащи целия ЕС мерки могат да помогнат да се преодолее този проблем, който засяга цяла Европа. Рамковата директива — Директива 2002/24/ЕО22, основана на член 95 от Договора за създаване на Европейската общност, бе създадена с тази цел, както и с цел установяване на вътрешния пазар при гарантиране на високо равнище на защита по отношение на здравето, безопасността и околната среда. Подобна обосновка е валидна и понастоящем, тъй като е необходимо действие от страна на Европейския съюз, за да се избегне раздробяването на вътрешния пазар и да се осигури високо и еднакво равнище на защита в цяла Европа. Допълнително преимущество от установяване на законодателство на равнището на ЕС е, че производителите ще могат да се възползват от икономии от мащаба, постигнати с помощта на хармонизираните законови разпоредби: например, превозните средства, системите, компонентите или отделните технически възли ще могат да се произвеждат за целия европейски пазар, вместо да бъдат приспособявани, за да получат национално одобрение на типа във всяка държава-членка. Също така, приспособяването на законовата рамка към техническия прогрес ще осигури еднакви условия за производителите по отношение на новите технологии. Потребителите ще се възползват от по-ниските цени на превозните средства, системите, компонентите или отделните технически възли, които цени непрекъснато са подложени на натиск, породен от конкуренцията в европейски мащаб. Освен казаното по-горе, засилването на мерките за надзор на пазара ще помогне да се осигури един и същ комплект от правила за всички производители, които продават или са отговорни за пускането в експлоатация на превозни средства, системи, компоненти или отделни технически възли на пазара на ЕС и да се гарантира, че изискванията за одобрение на типа по отношение на опазването на околната среда и безопасността на превозните средства действително се прилагат. Принцип на пропорционалност Предложението е в съответствие с принципа на пропорционалност, тъй като не надхвърля необходимото за осигуряване на доброто функциониране на вътрешния пазар, като същевременно се гарантира високо ниво на обществена безопасност и опазване на околната среда. Избор на инструменти Използването на рамков регламент се счита за целесъобразно, тъй като осигурява изискваната сигурност по отношение на спазването на разпоредбите, без да налага транспониране в законодателството на държавите-членки. В предложението се използва първоначално въведеният по искане на Европейския парламент подход на разделяне на отговорностите, който се използва и в други законодателни актове в областта на одобрението на ЕС на типа на моторни превозни средства. Посоченият подход предвижда приемане на законодателството на три етапа: основните разпоредби и приложното поле се установяват от Европейския парламент и Съвета под формата на регламент, който се основава на член 114 на Договора за функционирането на ЕС, съгласно обикновената законодателна процедура; техническите спецификации, свързани с основните разпоредби, се установяват в три делегирани акта (член 290), които се приемат съгласно процедурата по комитология: 1) регламент за изискванията по отношение на екологичните и динамичните характеристики: електромагнитна съвместимост; процедури за изпитване за екологичните характеристики във връзка с емисиите от отработили газове, емисиите от изпаряване, емисиите на парникови газове и разхода на гориво; максимална проектна скорост на двигателя, максимален въртящ момент и максимална мощност на двигателя; шум. 2) регламент за изискванията по отношение на безопасността при експлоатация и свързаните с нея въпроси: устройства за звуков сигнал; спирачки, включително системи против блокиране на колелата и комбинирани спирачни системи; безопасността на електрическите инсталации; предни и задни защитни приспособления; стъкла, чистачки и устройства за измиване на предното стъкло, устройствата за размразяване на стъклата и против изпотяване на стъклата; идентификация на органите за управление, сигналните устройства и показващите уреди; монтиране на устройства за осветяване и светлинна сигнализация; видимост назад; предпазни колани и закрепвания на предпазните колани; гуми; защита на пътниците в превозното средство, включително вътрешно обзавеждане, облегалки за глава, врати на превозното средство; ограничение на скоростта на превозното средство по проект; целостта на конструкцията на превозното средство. 3) регламент за изискванията по отношение на конструкцията на превозното средство: мерки против неправилно използване; прикачни и закрепващи устройства; устройствата срещу неразрешено използване; външни изпъкналости; резервоари за гориво; товарни платформи; маси и размери; система за бордова диагностика; дръжки и стъпенки за пътниците; информация за ремонт и поддръжка на превозното средство; място за монтиране на задната табела с регистрационния номер; стойки; регламентирани обозначения. В акт за изпълнение (член 291) се определят административните разпоредби, такива като информационния документ, определенията в сертификата за одобрение на типа, сертификата за съответствие и свързаните с него изисквания за съответствие на производството и др. 4. Отражение върху бюджета Настоящото предложение за рамков регламент няма отражение върху бюджета на Европейския съюз по отношение на първите две стъпки от намаляване на граничните стойности на емисиите (Евро 4 и 5 за мотоциклетите и Евро 3 и 4 за всички други превозни средства от категория L). В третата стъпка за намаляването на емисиите ще бъдат включени Евро 6 за мотоциклетите и Евро 5 за всички други превозни средства от категория L (мотопеди, триколки и четириколки). Посочените гранични стойности са напълно еквивалентни на границите от нормата Евро 5 за пътническите автомобили. Планира се допълнително проучване на въздействието върху околната среда с цел да се определи въздействието върху околната среда в краткосрочен план на стъпките Евро 3, 4 и 5, както и дали определената като цел стъпка Евро 6 е подходяща в рамките на определеното за нейното постигане време. Проучването ще бъде завършено през периода 2016—2017 г. и ще бъде финансирано от бюджета на Комисията. 5. Допълнителни данни Предложеният акт се отнася до област, свързана с Европейското икономическо пространство (ЕИП), поради което е целесъобразно разширяването на приложното му поле, така че да обхване и ЕИП. |

2010/0271 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

Регламент (ЕС) № …/2010 на Европейския парламент и на Съвета относно одобряването на дву- и триколесни превозни средства и четириколки и надзора на пазара по отношение на тези превозни средства

(текст от значение за ЕИП)

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за функционирането на Европейския съюз, и по-специално член 114 от него,

като взеха предвид предложението на Европейската комисия,

след като представиха проекта на законодателния акт на националните парламенти,

като взеха предвид становището на Европейския икономически и социален комитет[26],

като взеха предвид становището на Комитета на регионите[27],

в съответствие с обикновената законодателна процедура,

като имат предвид, че:

1. Вътрешният пазар обхваща пространство без вътрешни граници, в което е осигурено свободното движение на стоки, хора, услуги и капитали. За тази цел с Директива 2002/24/ЕО на Европейския парламент и на Съвета от 18 март 2002 г. относно типовото одобрение на дву- или триколесните моторни превозни средства22 беше установена система на ЕО за одобрение на типа на дву- и триколесните превозни средства. Посочените принципи следва да продължат да се прилагат и в настоящия регламент и в свързаните с него делегирани актове и актове за изпълнение.

2. Предназначението на системата на ЕС за одобрение на типа е да даде възможност на всяка държава-членка да потвърди, че всеки тип превозно средство е преминало проверките, предвидени в настоящия регламент, в делегираните актове и в актовете за изпълнение към него, и че производителят на превозното средство е получил сертификат за одобрение на типа. Тя освен това задължава производителите да издават сертификат за съответствие за всяко превозно средство, произведено в съответствие с одобрението на типа. Когато едно превозно средство се придружава от такъв сертификат, то може да бъде продавано и регистрирано, за да се ползва на цялата територия на Съюза.

3. С настоящия регламент се цели да се определят хармонизирани правила за одобрението на превозни средства от категория L, с цел гарантиране на функционирането на вътрешния пазар. Превозните средства от категория L са дву-, три- или четириколесни превозни средства, като например моторни двуколесни превозни средства, триколки, предвидени за движение по път четириколесни мотоциклети и миниавтомобили. Освен това, с предложението се цели да се опрости настоящата правна рамка, да се допринесе за по-нисък, по-пропорционален дял в общите емисии от пътния транспорт, да се издигне общото равнище на безопасност, да се осигури приспособяване към техническия прогрес и да се увеличи строгостта на мерките за надзор на пазара.

4. Директива 2002/24/ЕО и специалните директиви към нея бяха многократно и съществено изменяни. В интерес на яснотата, рационалността и опростяването, Директива 2002/24/ЕО и специалните директиви към нея следва да бъдат отменени и заменени с един регламент и малък брой делегирани актове и актове за изпълнение. С използването на формата на регламент следва да се осигури разпоредбите да се прилагат пряко, да се актуализират много по-бързо и чрез тях по-ефикасно да се отчита техническият прогрес.

5. С цел опростяване на законодателството, свързано с одобрението на типа в съответствие с препоръките на доклада „CARS 21: Конкурентна нормативна рамка за автомобилостроенето през 21-ви век“[28], е целесъобразно да бъдат отменени всички специални директиви, без да се намалява нивото на защита на участниците в пътното движение. Предвидените в тези директиви изисквания следва да бъдат въведени и в настоящия регламент или в неговите делегирани актове и да бъдат заменени, когато е целесъобразно, с позовавания на съответните правила на Икономическата комисия за Европа на Организацията на обединените нации (ИКЕ-ООН), въведени в законодателството на Съюза в съответствие с член 4 от Решение 97/836/ЕО на Съвета от 27 ноември 1997 г. с оглед на присъединяването на Европейския Съюз към Спогодбата на Икономическата комисия за Европа на Организацията на обединените нации[29]. Посоченото решение се отнася до приемането на единни технически предписания за колесни превозни средства, системи, компоненти или отделни технически възли, които могат да бъдат монтирани и/или използвани на колесни превозни средства, и на условия за взаимно признаване на одобрения, издавани на основата на тези предписания („Преразгледана спогодба от 1958 г.“). За да се намали административната тежест на процеса на одобрение на типа, е уместно да се позволи на производителите на превозни средства да получават одобрение на типа в съответствие с настоящия регламент, когато е подходящо, като получат одобрение директно по съответното правило от правилата на ИКЕ на ООН[30], включени в приложенията към настоящия регламент и в отделните делегирани актове.

6. Следователно правилата на ИКЕ на ООН и техните изменения, към които Съюзът се присъединява в изпълнение на Решение 97/863/ЕО, следва да бъдат включени в процедурата за одобрение типа на ЕС като изисквания за одобрение на ЕС на типа превозни средства или като алтернативи на съществуващото законодателство на Съюза. По-специално, в случаите, когато Съюзът взема решение, че дадено правило на ИКЕ на ООН следва да стане част от изискванията за одобрение на ЕС на типа на превозните средства и да замени съществуващо законодателство на Съюза, на Комисията следва да бъдат делегирани правомощията да приема необходимите изменения към посоченото правило или да приема необходимите актове за изпълнение.

7. Настоящият регламент следва да съдържа съществени изисквания за опазване на околната среда и за безопасност при експлоатацията на превозните средства. Основните елементи от настоящия регламент се основават на резултатите от оценка на въздействието[31] и анализират различните варианти, като се изброяват възможните предимства и недостатъци във връзка с безопасността, опазването на околната среда, икономическите и обществените аспекти. В анализа бяха разглеждани както количествени, така и качествени аспекти. След сравняване на различните варианти и определяне на предпочитаните, последните бяха избрани за основа на настоящия регламент.

8. Монтажът на определени системи, компоненти или отделни технически възли след като превозните средства са били продадени, регистрирани или въведени в експлоатация, не бива да пречи на постигането на целите на настоящия регламент. Поради това следва да се вземат подходящи мерки, с които да се гарантира, че системи, компоненти или отделните технически възли, които могат да бъдат монтирани в превозните средства и които могат значително да нарушат функционирането на особено важните за опазването на околната среда и за безопасността при експлоатация системи, се контролират от одобряващ орган преди да бъдат продадени, регистрирани или въвеждани в експлоатация.

9. Директива 95/1/ЕО на Европейския парламент и на Съвета от 2 февруари 1995 г. относно максималната проектна скорост, максималния въртящ момент и максималната нетна мощност на двигателя на дву- или триколесни моторни превозни средства6 дава възможност на държавите-членки да отказват начална регистрация и последваща регистрация на своя територия на превозно средство с максимална нетна мощност, по-висока от 74 kW. Множество научни изследвания обаче не потвърдиха очакваната връзка между безопасността и ограничаването на абсолютната мощност. Поради тази причина и за да се отстранят вътрешните препятствия пред търговията на пазара на Съюза, следва да се предвиди премахването на посочената възможност. Следва да бъдат въведени други по-ефикасни мерки, които да спомогнат да се намали големият брой смъртни случаи и наранявания при пътно-транспортни произшествия сред ползвателите на двуколесни моторни превозни средства в Съюза.

10. В настоящия регламент се определят множество специфични изисквания по отношение на безопасността и опазването на околната среда. Поради това е важно да бъдат приети разпоредби, с които да се гарантира, че когато дадено превозно средство е източник на сериозен риск за ползвателите или за околната среда, производителят или всеки друг стопански субект от веригата на доставката взема ефикасни предпазни мерки, включително изземане по смисъла на член 20 от Регламент (ЕО) № 765/2008 за определяне на изискванията за акредитация и надзор на пазара във връзка с предлагането на пазара на продукти[32]. По тази причина одобряващите органи следва да имат възможност да преценяват дали мерките са достатъчни, или не.

11. С цел опростяване на засягащите одобрението на типа разпоредби и ускоряване на прилагането им, в законодателството на Съюза по отношение на одобрението на типа бе въведен нов регулаторен подход, в съответствие с който законодателят чрез обикновена законодателна процедура установява само основните правила и принципи и делегира на Комисията законотворчеството по допълнителните технически подробности. Поради това, с оглед на основните изисквания настоящият регламент следва да установи само основните разпоредби за безопасността при експлоатация и характеристиките по отношение на опазването на околната среда, и да делегира на Комисията правомощията да формулира техническите спецификации.

12. Надзорът на пазара в автомобилния сектор и по-специално при превозните средства от категория L следва да бъде подобрен, като се засилят законовите разпоредби по отношение на съответствието на производството и като се посочат задълженията на стопанските субекти от веригата на доставка. По-конкретно, следва да бъдат изяснени ролята и отговорностите на натоварените с одобряването на типа и с надзора на пазара органи в държавите-членки, и да се поставят по-високи изисквания по отношение на уменията, задълженията и дейността на техническите служби, които осъществяват одобряването на типа. Осигуряването на спазването на изискванията за одобрение на типа и за съответствие на производството, включени в законодателството, регулиращо сектора на превозните средства, следва да продължи да бъде основната отговорност на одобряващите органи, докато правомощията по надзор на пазара могат да бъдат споделени с други национални органи.

13. За да се избегнат злоупотреби, опростените процедури за малки серии от превозни средства следва да се сведат до случаите на много ограничено производство. Необходимо е следователно точно да се дефинира понятието „малки серии“ чрез броя на продадените, регистрираните и въведените в експлоатация превозни средства.

14. С оглед на осигуряване на правилното прилагане и функциониране на процедурата за контрол на съответствието на производството, производителите следва да бъдат редовно проверявани от компетентния орган или от определена за целта квалифицирана техническа служба.

15. Държавите-членки следва да установят правила за санкциите, приложими при нарушаване на разпоредбите на настоящия регламент, и да гарантират прилагането им. Санкциите следва да бъдат ефективни, пропорционални и възпиращи.

16. Според член 291 от Договора за функционирането на Европейския съюз, правилата и общите принципи, отнасящи се до механизмите за контрол от страна на държавите-членки върху упражняването от Комисията на нейните изпълнителни правомощия, се определят предварително с разпоредби, приети в съответствие с обикновената законодателна процедура. Докато не бъдат приети такива нови разпоредби, продължава да се прилага Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията[33], с изключение на процедурата по регулиране с контрол, която вече не е приложима.

17. Комисията следва да бъде оправомощена да приема делегирани актове в съответствие с член 290 от ДФЕС по отношение на безопасността при експлоатация и екологичните показатели, изпитването, достъпа до информация за ремонт и поддръжка и определянето на техническите служби и на специфичните задачи, които те са оторизирани да изпълняват — с цел да се допълнят или изменят някои неосновни елементи на законодателни актове посредством разпоредби с общо приложение. Това оправомощаване не би следвало да дава възможност за изменение на датите на влизане в сила, посочени в приложение IV или на граничните стойности за допустимите емисии, формулирани в приложение VI. Евентуални изменения на тези дати или стойности следва да могат да се правят чрез обичайната законодателна процедура по член 114 от ДФЕС.

18. Комисията следва да бъде оправомощена да приема актове за изпълнение в съответствие с член 291 от Договора, с цел да определя еднакви условия за прилагането на настоящия регламент по отношение на списъка на данните, които да бъдат предоставени при кандидатстване за одобрение на типа, процедурите по одобрение на типа, образците на допълнителните табели, поставяни от производителите, сертификатите на ЕС за одобрение на типа, списък на издадените одобрения на типа, системата за присвояване на номера на одобренията на ЕС на типа и процедурите за осигуряване на съответствие на производството. Като се имат предвид посочените елементи, необходими са еднакви условия за прилагане на разпоредбите в държавите-членки, за да бъде осигурено правилното функциониране на вътрешния пазар чрез улесняване на взаимното признаване на административните решения, взети в различните държави-членки, по-специално на одобренията на типа, и одобренията на документите, издадени от производителите на превозни средства (по-специално сертификатите за съответствие).

19. Тъй като целта за изграждане на напълно хармонизиран вътрешния пазар чрез въвеждането на задължителна система за одобрение на ЕС на типа на превозни средства от категория L не може да бъде осъществена в достатъчна степен от отделните държави-членки, и следователно поради мащаба на предприеманото действие, може да бъде по-добре осъществена на равнището на Съюза, Съюзът може да приеме мерки в съответствие с принципа на субсидиарност. В съответствие с принципа на пропорционалност, настоящият регламент се ограничава само до необходимото за постигането на тази цел.

20. Следните директиви следва да бъдат отменени:

21. Директива 2009/139/ЕО на Европейския парламент и на Съвета от 25 ноември 2009 г. относно регламентираните обозначения на дву- или триколесните моторни превозни средства[34].

22. Директива 2009/80/ЕО на Европейския парламент и на Съвета от 13 юли 2009 г. относно символите за идентификацията на органите за управление, сигналните устройства и информационно-екранните устройства при дву- и триколесни моторни превозни средства [35].

23. Директива 2009/79/ЕО на Европейския парламент и на Съвета от 13 юли 2009 г. относно ръкохватките за пътници на двуколесни моторни превозни средства[36].

24. Директива 2009/78/ЕО на Европейския парламент и на Съвета от 13 юли 2009 г. относно стойки на двуколесни моторни превозни средства[37].

25. Директива 2009/67/ЕО на Европейския парламент и на Съвета от 13 юли 2009 г. относно монтирането на устройствата за осветяване и светлинна сигнализация на дву- или триколесните моторни превозни средства[38].

26. Директива 2009/62/ЕО на Европейския парламент и на Съвета от 13 юли 2009 година относно мястото за монтиране на задната регистрационна табела на дву- или триколесни моторни превозни средства[39].

27. Директива 2002/51/ЕО на Европейския парламент и на Съвета от 19 юли 2002 г. относно намаляване замърсяването на въздуха с вредни емисии от двуколесни и триколесни моторни превозни средства и за изменение на Директива 97/24/ЕО[40].

28. Директива 2002/24/ЕО на Европейския парламент и на Съвета от 18 март 2002 г. относно типовото одобрение на дву- и триколесни моторни превозни средства и за отмяна на Директива 92/61/ЕИО на Съвета[41].

29. Директива 2000/7/ЕО на Европейския парламент и на Съвета от 20 март 2000 г. относно скоростомера на дву- и триколесните моторни превозни средства и за изменение на Директива 92/61/ЕИО на Съвета относно типовото одобрение за дву- и триколесните моторни превозни средства[42].

30. Директива 97/24/ЕО на Европейския парламент и на Съвета от 17 юни 1997 г. относно някои компоненти или характеристики на двуколесните или триколесните моторни превозни средства[43].

31. Директива 95/1/ЕО на Европейския парламент и на Съвета от 2 февруари 1995 г. относно максималната проектна скорост, максималния въртящ момент и максималната нетна мощност на двигателя на дву- или триколесни моторни превозни средства[44].

32. Директива 93/93/ЕИО на Съвета от 29 октомври 1993 г. относно масите и размерите на двуколесните и триколесните моторни превозни средства[45].

33. Директива 93/33/ЕИО на Съвета от 14 юни 1993 година относно устройствата за защита срещу неразрешена употреба на двуколесни или триколесни моторни превозни средства[46].

34. Директива 93/30/ЕИО на Съвета от 14 юни 1993 година относно устройствата за звуков сигнал на дву- или триколесни моторни превозни средства[47].

35. Директива 93/14/ЕИО на Съвета от 5 април 1993 година относно спирачните системи на двуколесни и триколесни моторни превозни средства[48].

36. ПРИЕХА НАСТОЯЩИЯ РЕГЛАМЕНТ:

ГЛАВА I ПРЕДМЕТ, ПРИЛОЖНО ПОЛЕ И ОПРЕДЕЛЕНИЯ

Член 1 Предмет

37. Настоящият регламент установява административните и техническите изисквания за одобрение на типа и надзор на пазара на всички нови превозни средства, посочени в член 2, параграф 1.

38. Настоящият регламент установява също така разпоредбите за продажбата и въвеждането в експлоатация на системи, компоненти и отделни технически възли, предназначени за превозни средства, одобрени съгласно настоящия регламент.

39. Настоящият регламент не засяга прилагането на съответното законодателство на Съюза относно безопасността при експлоатация и характеристиките по отношение на опазването на околната среда на превозните средства.

Член 2 Приложно поле

40. Настоящият регламент се прилага по отношение на одобрението на типа и на индивидуалното одобрение на всички нови дву- или триколесни превозни средства и четириколки, съгласно описанието в член 4 и приложение I (наричани по-долу „превозни средства от категория L“), които са предназначени за пътуване по обществените пътища, включително когато са проектирани и изработени на повече от един етап, и по отношение на одобрението на типа и на индивидуалното одобрение на системи, компоненти и отделни технически възли, проектирани и изработени за посочените превозни средства.

41. Настоящия регламент не се прилага за следните превозни средства:

a) превозни средства с предвидена максимална проектна скорост до 6 km/h;

б) превозни средства, предназначени да бъдат използвани изключително от лица с физически увреждания;

в) превозни средства, предназначени да се управляват от пешеходци;

г) превозни средства, предназначени изключително за състезания на пътя или извън пътя;

д) превозни средства, предназначени изключително за употреба от въоръжените сили, силите на реда, службите за гражданска защита, пожарната охрана или за строителство и благоустройство;

е) превозни средства за селското или горското стопанство, обхванати от Директива 2003/37/ЕО на Европейския парламент и на Съвета[49], машини, обхванати от Директива 2006/42/ЕО[50] и Директива 97/68/ЕО на Европейския парламент и на Съвета[51] и моторни превозни средства, обхванати от Директива 2007/46/ЕО на Европейския парламент и на Съвета[52];

ж) превозни средства, предназначени главно за използване извън пътя и проектирани да се движат по повърхност без настилка;

з) велосипеди с подпомагане на задвижването от педалите, които са оборудвани със спомагателен електродвигател с номинална продължителна максимална мощност, равна на 0,25 kW, при които двигателят се спира, щом велосипедистът престане да върти педалите, или в противен случай осигуряваното от двигателя задвижване се намалява постепенно и накрая се изключва напълно, когато превозното средство достигне скорост, равна на 25 km/h

и) самобалансиращи се машини;

й) превозни средства, които не са оборудвани с поне едно място за сядане.

Член 3 Определения

За целите на настоящия регламент и на актовете, изброени в приложение II, освен ако в тях не е предвидено друго, се прилагат следните определения:

42. „одобрение на типа“ е процедурата, при която одобряващ орган удостоверява, че даден тип превозно средство, система, компонент или отделен технически възел отговарят на съответните административни разпоредби и технически изисквания;

43. "сертификат за одобрение на типа" е документ, чрез който одобряващият орган официално удостоверява, че даден вид превозно средство, система, компонент или отделен технически възел е одобрен;

44. „одобрение на типа на напълно окомплектовано превозно средство“ е одобрение на типа, с което одобряващ орган удостоверява, че дадено напълно окомплектовано превозно средство отговаря на съответните административни разпоредби и технически изисквания;

45. „одобрение на ЕС на типа“ е процедурата, при която одобряващ орган удостоверява, че даден тип превозно средство, система, компонент или отделен технически възел отговарят на съответните административни разпоредби и технически изисквания на настоящия регламент;

46. „сертификат на ЕС за одобрение на типа“ е сертификат, съставен въз основа на образеца, установен в акта за прилагане, приет по силата на настоящия регламент или въз основа на формуляра за съобщение, придружаващ съответното равностойно правило на ИКЕ на ООН, посочено в делегираните актове;

47. „одобрение на типа на система“ е одобрение на типа, с което даден одобряващ орган удостоверява, че определена система, монтирана в конкретен тип превозно средство, отговаря на съответните административни разпоредби и технически изисквания;

48. „одобрение на типа на отделен технически възел“ е одобрение на типа, с което даден одобряващ орган удостоверява, че отделен технически възел отговаря на съответните административни разпоредби и технически изисквания по отношение на един или повече определени типове превозни средства;

49. „одобрение на типа на компонент“ е одобрение на типа, с което даден одобряващ орган удостоверява, че определен компонент отговаря на съответните административни разпоредби и технически изисквания, без да бъде монтиран в превозно средство;

50. „национално одобрение на типа“ е процедура за одобрение на типа, установена от националното законодателство на държава-членка, чиято валидност се ограничава до територията на тази държава-членка;

51. „индивидуален сертификат за одобрение“ е документ, с който одобряващият орган удостоверява официално, че дадено превозно средство е одобрено;

52. „сертификат за съответствие“ е документ, основан на образец, установен в акта по изпълнение, който се издава от производителя на превозното средство, за да удостовери, че при комплектуването си превозното средство отговаря на типа превозно средство, получило одобрение на типа в съответствие с настоящия регламент;

53. „базово превозно средство“ е обхванато от настоящия регламент превозно средство, което се използва в началния стадий на многоетапен процес на одобрение на типа;

54. „ненапълно окомплектовано превозно средство“ е превозно средство, което подлежи на допълнително довършване на изработката му на поне един следващ етап, за да отговаря на съответните технически изисквания на настоящия регламент;

55. „допълнително окомплектовано превозно средство“ е превозно средство, което е преминало през процеса на многоетапно одобрение на типа и отговаря на съответните технически изисквания на настоящия регламент;

56. „окомплектовано превозно средство“ е превозно средство, което не е необходимо да бъде допълнително окомплектовано, за да отговаря на съответните технически изисквания на настоящия регламент;

57. „система“ е комбинация от приспособления, която има за цел изпълнението на една или няколко специфични функции в превозното средство и която трябва да отговаря на изискванията на настоящия регламент или на тези на делегираните актове или актовете за изпълнение;

58. „компонент“ е приспособление, което трябва да отговаря на изискванията на настоящия регламент или на тези на свързаните с него делегирани актове или актове за изпълнение, което е предназначено да бъде част от превозно средство и чийто тип може да бъде одобрен отделно от превозното средство в съответствие с настоящия регламент или свързаните с него делегирани актове или актове за изпълнение;

59. „отделен технически възел“ е комбинация от приспособления, която трябва да отговаря на изискванията на настоящия регламент или на тези на свързаните с него делегирани актове или актове за изпълнение и която е предназначена да бъде част от превозно средство и чийто тип може да бъде одобрен отделно от превозното средство в съответствие с настоящия регламент или свързаните с него делегирани актове или актове за изпълнение;

60. „безопасност при експлоатация“ е отсъствие на неприемлив риск от физическо нараняване или увреждане на човешкото здраве, причинено от неизправност на механични, хидравлични, пневматични, електрически и/или електронни системи, компоненти или отделни технически възли;

61. „устройство, регулиращо замърсяването“ са онези компоненти от превозното средство, които управляват и/или ограничават емисиите в отработилите газове и/или емисиите от изпаряване;

62. „място за сядане“ е място, което е обявено от производителя за такова, на което може да се постави манекен, който представлява човек, спадащ към 50-тия перцентил, или седалка;

63. „двигател с възпламеняване чрез сгъстяване“ е топлинен двигател, който работи по принципа на „цикъла на Дизел“, и който съкратено се означава като „ДВС“;

64. „двигател с принудително запалване“ е топлинен двигател, който работи по принципа на „цикъла на Ото“, и който съкратено се означава като двигател с „ПЗ“;

65. „хибридно превозно средство“ е моторно превозно средство, което за привеждането си в движение е оборудвано с най-малко два различни преобразувателя на енергия и с две системи за съхраняване на енергията (на борда на превозното средство);

66. „хибридно електрическо превозно средство“ е хибридно превозно средство, което за целите на привеждането си в движение си черпи енергия и от двата посочени по-долу източника на акумулирана енергия, намиращи се на борда му:

a) гориво,

б) приспособление за съхраняване на електрическа енергия;

67. „двигателен възел“ ("propulsion") е топлинен двигател, електрически двигател, хибридна система или комбинация от посочените типове двигатели или от други типове двигатели;

68. „измервателно-коригиращо устройство“ е което и да е устройство, реагиращо на температурата, скоростта на превозното средство, честотата на въртене и/или натоварването на двигателя, предавката от предавателната кутия, разреждането в колектора или друг параметър, с оглед да активира, модулира, забави или деактивира която и да е част на системата за контрол на емисиите или на системата за обработка на отработилите газове, и което намалява ефективността на системата за контрол на емисиите при условия, каквито могат да се очакват при нормална работа и използване на превозното средство;

69. „устойчивост“ е свойството на компонентите и системите да не се променят, така че приложимите гранични стойности за емисиите да могат да се спазват след достигането на пробега, определен в приложение VII, така че безопасността при експлоатация на превозното средство да бъде гарантирана за целия му период на експлоатация, ако то се използва при нормални обстоятелства, или при онези, за които е предвидено;

70. „работен обем на двигателя“ е:

a) за бутален двигател, номиналният работен обем на двигателя,

б) за роторно-бутални двигатели (тип Ванкел) — удвоеният номинален работен обем на двигателя;

71. „емисии от изпаряване“ са въглеводородните пари, изпускани от резервоара за гориво и горивопроводите на моторно превозно средство, както и въглеводородните емисии, различни от емисиите на отработили газове;

72. „изпитване SHED“ е изпитване на превозното средство в затворена камера за определяне на емисиите от изпаряване, при което се извършва специално изпитване за емисиите от изпаряване, установено в делегиран акт;

73. „система за газообразно гориво“ е система, съставена от компоненти за съхраняване на газообразно гориво, за горивоподаване, дозиране на горивото и контрол, които са монтирани към двигател, за да дадат възможност последният да работи с втечнен нефтен газ (ВНГ), сгъстен природен газ (СПГ) или водород като едногоривно, двугоривно или многогоривно устройство

74. „замърсител“ е въглероден оксид (CO), азотни оксиди (NOx) , изразени като еквивалент на азотен диоксид (NO2), частици (PM) и въглеводороди (HC) в отработилите газове, като въглеводородите са приети следните съотношения между въглерода и водорода:

a) C1H1,85 при използване на бензин,

б) C1H1,86 при използване на дизелово гориво;

75. „емисии в отработилите газове“ са емисиите на замърсители от изходната тръба на превозното средство;

76. „частици“ са компонентите от отработилите газове, които се отстраняват от разредените отработили газове при максимална температура 325 K (52 °C) с помощта на филтрите, описани в процедурата за изпитване за проверка на средните стойности на емисиите в отработилите газове, установена в делегиран акт;

77. „световен цикъл за изпитване на мотоциклети“ е хармонизираното в световен мащаб лабораторно изпитване WMTC, определено в глобалното техническо правило № 2, фаза 2 на ИКЕ на ООН;

78. „производител“ е лицето или организацията, отговарящо(а) пред одобряващия орган за всички аспекти от процеса за одобряване на типа, за гарантиране на съответствието на производството, както и за всички въпроси по надзора на пазара относно произвежданите от него(нея) превозни средства, системи, компоненти и отделни технически възли, без оглед на това дали лицето или организацията участват пряко във всички етапи на производството на превозното средство, системата, компонента или отделния технически възел, подлежащи на процеса на одобрение;

79. „представител на производителя“ е физическо или юридическо лице, установено в Съюза, което е надлежно упълномощено от производителя да представлява последния пред одобряващия орган и да действа от негово име по въпроси от полето на приложение на настоящия регламент;

80. „вносител“ е всяко физическо или юридическо лице, установено в рамките на Съюза, което продава, регистрира или е отговорно за въвеждането в експлоатация на превозно средство, система, компонент или отделен технически възел от трета държава на пазара на Съюза;

81. „дистрибутор“ е всяко физическо или юридическо лице във веригата на доставка, различно от производителя или вносителя, което продава, регистрира или е отговорно за въвеждането в експлоатация на превозно средство, система, компонент или отделен технически възел на пазара на Съюза;

82. „стопански субект“ е производителят, представителят на производителя, вносителят или дистрибуторът;

83. „одобряващ орган“ е орган в дадена държава-членка, който е установен или назначен от тази държава-членка, и който е обявен от нея пред Комисията, като са му дадени правомощия по всички аспекти на одобряването на типа на превозно средство, система, компонент или отделен технически възел, за индивидуално одобряване на превозно средство, за издаване на разрешение, за издаване и когато е уместно — за оттегляне на сертификати за одобрение, за действие като контактно звено по отношение на одобряващите органи на другите държави-членки, за определяне на технически служби и за осигуряване на спазването на съответствието на производството от страна на производителите;

84. „орган за надзор на пазара“ е орган на държава-членка, отговорен за извършването на надзор на пазара на нейната територия;

85. „национален орган“ е одобряващ орган, орган за надзор на пазара или за контрол на вноса по отношение на превозни средства, системи компоненти или отделни технически възли, попадащи в приложното поле на настоящия регламент;

86. „техническа служба“ е организация или орган, определен от одобряващия орган на дадена държава-членка като изпитателна лаборатория, която да извършва изпитвания, или като орган за оценка на съответствието, който да извършва първоначална оценка и други изпитвания или проверки от името на одобряващия орган;

87. „провеждане на собствени изпитвания“ е извършване на изпитвания в собствените производствени мощности на производителя, регистриране на резултатите и подаване на доклад със заключения до одобряващия орган от производител, който е оправомощен като техническа служба, с цел оценка на съответствието с определени изисквания;

88. „метод за виртуално изпитване“ са компютърни симулации, включително изчисления, с чиято помощ да се определи, дали превозно средство, система, компонент или отделен технически възел отговаря на техническите изисквания на настоящия регламент и на свързаните с него делегирани актове или актове за изпълнение, без да е необходимо използването на истинско превозно средство, система, компонент или обособен технически възел;

89. „бордова диагностика“ е контролна система, която има способността да определя областта, в която вероятно има неизправен компонент или система, да съхранява диагностичните кодове за повреда и информацията, засягаща околната среда, в компютърна памет и да съобщава тези данни при поискване чрез инструмент за диагностика, да предупреждава водача за сериозни проблеми по отношение на безопасността при експлоатация или на опазването на околната среда посредством задействане на светлинен сигнал за неизправност, намиращ се на арматурното табло;

90. „информация за ремонт и поддръжка на превозното средство“ е цялата необходима информация за диагностика, обслужване, инспекция, периодична проверка, ремонт, препрограмиране или реинициализиране на превозното средство, предоставяна от производителите на техните оторизирани търговци/ремонтни предприятия, включително всички последващи изменения и допълнения към тази информация. Тази информация следва да включва цялата необходима информация за монтиране на системи, компоненти или отделни технически възли на превозни средства.

91. „независим оператор“ е предприятие, различно от оторизиран търговец и ремонтно предприятие, което участва пряко или непряко в ремонта и поддръжката на моторни превозни средства;

92. „ново превозно средство“ е превозно средство, което отговаря на едно от следните две условия:

a) не е било регистрирано по-рано, или

б) е било регистрирано преди по-малко от шест месеца към момента на подаването на заявление за индивидуално одобрение;

93. „излизащо от производство превозно средство“ е превозно средство, част от производствена партида, която не може да бъдат продадена, регистрирана или въведена в експлоатация поради влизането в сила на нови технически изисквания, по отношение на които то не е одобрено;

94. „двуколесно моторно превозно средство“ е моторно превозно средство с две колела, в т.ч. велосипеди с двигател, двуколесни мотопеди и двуколесни мотоциклети, и се означава по-надолу като „ДМПС“.

95. „триколка с двигател“ е моторно превозно средство с три колела, което отговаря на класификационните критерии за превозни средства от категория L5;

96. „четириколка“ е превозно средство с четири колела, което отговаря на класификационните критерии за превозни средства от категория L6 или L7;

97. „самобалансираща се машина“ е вид превозно средство, за чиято концепция е характерно присъщо нестабилно равновесие, и което се нуждае от спомагателна контролна система, за да се поддържа в равновесие; към този тип превозни средства спадат моторните превозни средства с едно колело или моторните превозни средства с две успоредно разположени колела;

98. „шосеен четириколесен мотоциклет“ е четириколесно превозно средство, предназначено за движение по обществените пътища с настилка, което отговаря на критериите за леки пътни четириколесни мотоциклети — категория L6Ае, или на тези за тежки пътни четириколесни мотоциклети — категория L7Ае;

99. „ремарке“ е превозно средство на колела, което не се движи на собствен ход и което е проектирано и произведено с цел да бъде теглено от превозно средство от превозно средство от категория L;

100. „сдвоени колела“ са две колела, монтирани върху една и съща ос, за които се приема, че представляват едно единствено колело, и при които разстоянието между центровете на контактните им повърхности със земята е по-малко или равно на 460 mm;

101. „регистрация“ е административно разрешение за въвеждане в експлоатация по пътищата на превозно средство, включително идентификацията на последното и издаването за него на сериен номер, известен като регистрационен номер, независимо дали издаването е постоянно, временно или за кратък период;

102. „въвеждане в експлоатация“ е първата употреба по предназначение в Съюза на превозно средство, система, компонент или отделен технически възел, попадащи в обхвата на настоящия регламент;

103. „продажба“ е всяка продажба от производител на превозно средство на търговец на дребно или продажбата на крайния потребител;

104. „предлагане на пазара“ е всяко доставяне на превозно средство, система, компонент или отделен технически възел за разпространение или употреба на пазара на Съюза в рамките на търговска дейност, независимо дали се прави срещу заплащане или безвъзмездно;

105. „пускане на пазара“ е предлагане на превозно средство, система, компонент или отделен технически възел за първи път на пазара на Съюза;

106. „тип на превозното средство“ е група превозни средства, включително вариантите и версиите от определена категория, които не се различават най-малко по отношение на следните основни аспекти:

a) категория или подкатегория;

б) производител;

в) шаси, рама, подрама, под или конструкция, към които са монтирани главните компоненти на превозните средства;

г) принцип на работа на двигателния възел;

д) определеното от производителя предназначение на типа;

107. „вариант“ е превозни средства от един и същ тип, при които:

a) основните характеристики на формата на каросерията са еднакви;

б) имат еднакъв двигателен възел или еднаква конфигурация на двигателния възел;

в) работният цикъл на двигателите им е еднакъв (при топлинни двигатели);

г) имат еднакъв брой и еднакво разположение на цилиндрите;

д) имат скоростна кутия от един и същ тип;

е) разликата между най-ниската и най-високата стойност на масата на превозното средство в готовност за движение не надвишава 20% от най-ниската стойност;

ж) разликата между най-ниската и най-високата стойност на максимално допустимата маса не надвишава 20% от най-ниската стойност;

з) разликата между най-ниската и най-високата стойност на работния обем на двигателя (при топлинен двигател) не надвишава 30% от най-ниската стойност;

и) разликата между най-ниската и най-високата стойност на мощността на двигателя не надвишава 30 % от най-ниската стойност.

108. „Версия“ е превозно средство, което се състои от комбинация от данни, описани в информационния пакет, посочен в член 27, параграф 10.

Член 4 Категории превозни средства

109. Към превозните средства от категория L спадат моторните дву-, три- и четириколесни превозни средства, чиито категории са описани в следващите параграфи и в приложение I, в т.ч. велосипедите с двигател, дву- и, триколесните мотопеди, дву- и триколесните мотоциклети, мотоциклетите с кош, леките и тежките пътни четириколесни мотоциклети, леките и тежките миниавтомобили.

110. За целите на настоящия регламент се прилагат следните категории и подкатегории, описани в приложение I:

a) превозни средства от категория L1е (леки двуколесни моторни превозни средства), които се разделят на следните подкатегории:

i) превозни средства от подкатегория L1Ae (велосипед с двигател);

ii) превозни средства от подкатегория L1Bе (двуколесен мотопед).

б) превозни средства от категория L2е (триколесен мотопед).

в) превозни средства от категория L3е (двуколесни мотоциклети), които се разделят на следните подкатегории според:

i) мощността на мотоциклетите[53], в зависимост от която се различават:

– превозни средства от категория А1 (мотоциклети с малка мощност);

– превозни средства от категория А2 (мотоциклети със средна мощност);

– превозни средства от категория А3 (мотоциклети с голяма мощност);

ii) максималната проектна скорост на превозното средство, които се разделят на следните подкатегории на:

– по-ниска или равна на 130 km/h;

– по-висока от 130 km.

г) превозни средства от категория L4е (двуколесни мотоциклети с кош).

д) превозни средства от категория L5е (триколки с двигател), които се разделят на следните подкатегории:

i) превозни средства от подкатегория L5Ае (триколка);

ii) превозни средства от подкатегория L5Ве (транспортни триколки), които се подразделят на:

– превозни средства L5Ве – U: товарни триколки, предназначени изключително за превоз на стоки;

– превозни средства L5Ве – Р: превозни средства, проектирани и използвани главно за превоз на пътници.

е) превозни средства от категория L6е (леки четириколки), които се разделят на следните подкатегории:

i) превозни средства L6Ае (леки шосейни четириколесни мотоциклети);

ii) превозни средства L6Ве (леки миниавтомобили), които се подразделят на:

– превозни средства L6Ве – U: товарни превозни средства, предназначени изключително за превоз на стоки;

– превозни средства L6Ве – Р: превозни средства, проектирани и използвани главно за превоз на пътници.

ж) превозни средства от категория L7е (тежки четириколки), които се разделят на следните подкатегории:

i) превозни средства от подкатегория L7Ае (тежки шосейни четириколесни мотоциклети);

ii) превозни средства от подкатегория L7Ве (тежки миниавтомобили), които се подразделят на:

– превозни средства L7Ве – U: товарни превозни средства, предназначени изключително за превоз на стоки;

– превозни средства L7Ве – Р: превозни средства, проектирани и използвани главно за превоз на пътници.

111. Изброените в параграф 2 превозни средства от категория L се класифицират според двигателите им в следните подкатегории:

a) задвижвани от двигател с вътрешно горене:

- с възпламеняване чрез сгъстяване (ВС);

- с принудително запалване (ПЗ);

б) задвижвани от двигател с външно горене, турбина или роторно-бутален двигател, които за целите на съобразяване с изискванията за опазване на околната среда и за безопасност при експлоатация се приравняват към превозни средства, задвижвани от двигател с вътрешно горене с принудително запалване;

в) задвижвани от двигател, използващ енергията на предварително сгъстен въздух, при които равнищата на емисиите на замърсители и/или инертни газове не са по-високи от тези в околния въздух, и които от гледна точка на изискванията за безопасност при експлоатация и съхраняване и подаване на гориво се разглеждат като превозни средства, използващи газообразно гориво;

г) задвижвани от електрически двигател;

д) хибридни превозни средства, в които са комбинирани някои от задвижванията, посочени в предходните букви а), б), в) или г), или в които се реализира комбинация от множество от тези задвижвания, включително с многогоривни двигатели и/или електрически двигатели.

112. Що се отнася до разделянето по категории на превозните средства от категория L в параграф 2: превозно средство, което не попада в дадена категория, тъй като показателите му надхвърлят поне един изискван за тази категория критерий, попада в следващата категория, чиито критерии удовлетворява. Това се прилага за следните групи от категории и подкатегории:

a) категория L1е и нейните подкатегории L1Ае и L1Ве и категория L3е и нейните подкатегории L3е – А1, L3е – А2 и L3е – А3;

б) категория L2е и категория L5е и нейните подкатегории L5Ае и L5Ве;

в) категория L6е и нейните подкатегории L6Ае и L6Ве и категория L7е с нейните подкатегории L7Ае и L7Ве;

г) всякакви други логически последователности на категории и/или подкатегории, предложени от производителя и одобрени от одобряващ типа орган.

ГЛАВА IIОБЩИ ЗАДЪЛЖЕНИЯ

Член 5 Общи задължение на държавите-членки и националните органи

113. Държавите-членки създават или назначават одобряващите органи на типа, компетентни по въпросите на одобряването, и органите по надзора на пазара, компетентни по въпросите на надзора на пазара в съответствие с настоящия регламент. Държавите-членки нотифицират Комисията за създаването или назначаването на тези органи съгласно член 68.

Нотификацията на одобряващите органи на типа и по надзора на пазара включва името им, пощенския и електронния им адрес и областта, за която носят отговорност.

114. Националните органи позволяват продажбата, регистрацията и въвеждането в експлоатация само на превозни средства, системи, компоненти или отделни технически възли, които отговарят на изискванията на настоящия регламент.

115. Националните органи не могат да забраняват, ограничават или препятстват регистрацията на превозни средства, компоненти или отделни технически възли, продажбата им или въвеждането им в експлоатация или използването им по причини, свързани с аспекти на конструкцията или функционирането им, предвидени в настоящия регламент, ако те отговарят на изисквания в него.

116. Държавите-членки организират и извършват дейности по надзор на пазара и контрол на превозни средства, системи, компоненти или отделни технически възли, които навлизат на пазара на Съюза в съответствие с Глава III от Регламент (ЕО) № 765/2008.

Член 6 Общи задължения на одобряващите органи

117. Одобряващите органи осигуряват изпълнението от страна на производителите, кандидатстващи за одобрение на типа, на задълженията по настоящия регламент.

118. Държавите-членки одобряват само превозни средства, системи, компоненти или отделни технически възли, които отговарят на изискванията на настоящия регламент.

Член 7 Общи задължения на производителите

119. Производителите гарантират, че когато превозните средства, системите, компонентите или отделните технически възли се продават или въвеждат в експлоатация, последните са произведени и одобрени в съответствие с изискванията, установени в настоящия регламент и в делегираните актове и в актовете за изпълнение, приети по настоящия регламент. При многоетапното одобрение на типа всеки производител носи отговорност за одобрението и съответствието на производството на системи, компоненти или отделни технически възли, добавени от производителя на етапа на комплектуване на превозното средство . Производител, който променя вече одобрените на по-ранен етап компоненти или системи, носи отговорност за одобрението и съответствието на производството на тези компоненти и системи.

120. Производители, който изменят неокомплектовано превозно средство, така че то да бъде определено като превозно средство от друга категория, от което следва, че законовите изисквания, съответствието с които вече е било оценено на по-ранен етап от одобряването, са се променили, носят отговорност и за съответствието с променените изисквания.

121. За целите на одобряването на превозните средства, системите, компонентите или отделните технически възли, обхванати от настоящия регламент, производителите, установени извън Съюза, назначават единствен представител, установен в Съюза, който да ги представлява пред одобряващия орган.

122. Те освен това назначават и представител за целите на надзора на пазара, който може да бъде представителят, посочен във втори параграф, или друг представител.

123. Производителите отговарят пред одобряващия орган за всички аспекти на процеса на одобряване и за осигуряване на съответствието на производството, независимо от това, дали производителите участват пряко във всички етапи на производството на превозното средство, системата, компонента или отделния технически възел.

124. Производителите следва да осигурят въвеждането на процедури, които осигуряват постоянното съответствие на серийното производство. Измененията в конструкцията или характеристиките на превозното средство, системата, компонента или отделния технически възел, или измененията на изискванията, по отношение на които превозното средство, системата, компонентът или отделният технически възел се приемат за съответстващи, се вземат под внимание по подходящ начин.

125. Освен задължителните маркировки и маркировките за одобрение на типа, поставени върху техните превозни средства, системи, компоненти или отделни технически възли в съответствие с член 37, производителите посочват името си, регистрираното си търговско наименование или регистрираната си търговска марка и адреса, на който може да се осъществи връзка с тях, върху техните превозни средства, системи, компоненти или отделни технически възли или, когато това не е възможно за системи, компоненти и отделни технически възли, върху тяхната опаковка, или в документ, който придружава системата, компонента или отделния технически възел. Като адрес трябва да се посочи само едно място, на което може да се установи връзка с производителя.

126. Производителите гарантират, че докато носят отговорността за превозно средство, система, компонент или отделен технически възел, условията на складиране или транспорт не поставят под въпрос неговото съответствие с изискванията, определени в настоящия регламент.

Член 8 Задължения на производителите по отношение на съответствието на превозни средства, системи, компоненти или отделни технически възли

127. Производители, които преценяват или имат основание да смятат, че превозни средства, системи, компоненти или отделни технически възли, които са били продадени или въведени в експлоатация, не съответстват на настоящия регламент или на приетите по силата на настоящия регламент делегирани актове и актове за изпълнение, следва незабавно да предприемат необходимите коригиращи мерки, за да приведат съответните превозни средства, системи, компоненти или отделни технически възли в съответствие или да ги изтеглят или вземат обратно, както е целесъобразно.

128. Когато превозното средство, системата, компонентът или отделният технически възел представляват риск, производителите информират незабавно органите за надзор на пазара и одобряващите органи на държавите-членки, в които превозното средство, системата, компонентът или отделният технически възел са продадени или въведени в експлоатация, като предоставят подробни данни, по-специално за несъответствието с изискванията и за предприети коригиращи мерки.

129. Производителите съхраняват информационното досие, посочено в член 25, и сертификатите за съответствие, посочени в член 36, на разположение на одобряващите органи в продължение най-малко на 10 години.

130. Производителите, при обосновано искане от компетентен национален орган, му предоставят цялата информация и документация, необходима за доказване на съответствието на превозното средство, системата, компонента или отделния технически възел, на един от официалните езици на държавата-членка на този орган. Производителите си сътрудничат с националния орган по негово искане при всяко действие, предприето за отстраняване на рисковете, свързани с техните превозни средства, системи, компоненти или отделни технически възли, които са продадени, регистрирани или въведени в експлоатация.

Член 9 Задължения на представителите на производителите по отношение на надзора на пазара

Представителят на производителя по надзора на пазара изпълнява задачите, определени в пълномощното, което е получил от производителя. Мандатът позволява на представителя да извършва най-малко следното:

1) да съхранява информационно досие, посочено в член 25, и сертификатите за съответствие, посочени в член 36, на разположение на одобряващите органи в продължение най-малко на 10 години;

2) при обосновано искане от страна на одобряващия орган, да предостави на този орган цялата информация и документация, необходима за доказване на съответствието на превозно средство, система, компонент или отделен технически възел;

3) да сътрудничи на органите за надзор на пазара/одобряващите органи по тяхно искане при всяко действие, предприето за отстраняване на рисковете, свързани с превозни средства, системи, компоненти или отделни технически възли, попадащи в областта на тяхната компетентност.

Член 10 Общи задължения на вносителите

131. Вносителите продават или регистрират на пазара на Съюза само съответстващи на изискванията превозни средства, системи, компоненти или отделни технически възли.

132. Преди продажбата, регистрацията или въвеждането в експлоатация на превозно средство, система, компонент или отделен технически възел, вносителите се уверяват, че типът на превозното средство, системата, компонентът или отделния технически възел е получил одобрение на ЕС. Вносителите се уверяват, че информационното досие съответства на изискванията на член 27, параграф 10, че на превозното средство, системата, компонента или отделния технически възел са поставени изискваните маркировки за одобрение на типа, че се придружава от изискващите се документи, че е в съответствие с член 7, параграф 7, и че производителят е спазил изискванията на член 7, параграф 6.

133. Когато вносителите преценяват или имат основание да смятат, че превозно средство, система, компонент или отделен технически възел не съответства на изискванията на настоящия регламент, и по-специално че не отговаря на одобрения тип, те не продават и не регистрират превозното средство, системата, компонента или отделния технически възел, докато не бъдат приведени в съответствие. Освен това, ако те преценяват или имат основания да смятат, че превозното средство, системата, компонентът или отделният технически възел са опасни, те информират производителя и органите по надзор на пазара и по одобряването за това.

134. Вносителите посочват името си, регистрирано търговско наименование или регистрирана търговска марка и адреса, на който може да се осъществи връзка с тях, върху превозното средство, системата, компонента или отделния технически възел, или, когато това не е възможно за системи, компоненти и отделни технически възли, върху тяхната опаковка, или в документ, който придружава системата, компонента или отделния технически възел.

135. Вносителите гарантират, че в съответствие с разпоредбите на член 59, превозното средство, системата, компонентът или отделният технически възел се придружават от изискваните инструкции и информация на езика на съответната държава-членка.

136. Вносителите гарантират, че докато носят отговорността за превозно средство, система, компонент или отделен технически възел, условията на складиране или транспорт не поставят под въпрос неговото съответствие с изискванията, определени в настоящия регламент.

137. Вносителите, когато това се счита за уместно предвид рисковете, свързани с превозно средство, система, компонент или отделен технически възел, с оглед на защитата на здравето и безопасността на потребителите, проучват и, ако е необходимо, поддържат регистър за оплакванията и вземания обратно от производителя на несъответстващи на изискванията превозни средства, системи, компонент или отделни технически възли, и освен това информират дистрибуторите за такова наблюдение.

Член 11 Задължения на вносителите по отношение на съответствието на превозно средство, система, компонент или отделен технически възел

138. Вносителите, които считат или имат причина да вярват, че превозно средство, система, компонент или отделен технически възел, които са продали или регистрирали, или за чието въвеждане в експлоатация са отговорни, не са в съответствие с настоящия регламент, незабавно предприемат необходимите коригиращи мерки да приведат превозното средство, системата, компонента или отделния технически възел в съответствие, да ги изтеглят или вземат обратно, както е целесъобразно.

139. Когато превозно средство, система, компонент или отделен технически възел представляват риск, вносителите информират незабавно органите за надзор на пазара и одобряващите органи на държавите-членки, в които са предложили на пазара превозното средство, системата, компонента или отделния технически възел, като предоставят подробни данни, по-специално за несъответствието с изискванията и за предприетите коригиращи мерки.

140. Вносителите съхраняват за период от 10 години копие от сертификата за съответствие на разположение на органите по надзор на пазара и одобряващите органи и гарантират, че посоченият в член 27, параграф 10 информационен пакет може да бъде предоставен при поискване на тези органи.

141. Производителите, при обосновано искане от национален орган, предоставят цялата информация и документация, необходима за доказване на съответствието на превозното средство, системата, компонента или отделния технически възел, на един от официалните езици на държавата-членка на този орган. Вносителите си сътрудничат с този орган по негово искане при всяко действие, предприето за отстраняване на рисковете, свързани с превозно средство, система, компонент или отделен технически възел, които те са продали или регистрирали или за чието въвеждане в експлоатация са отговорни.

Член 12 Общи задължения на дистрибуторите

142. Дистрибуторите действат с дължимото спазване на приложимите изисквания в случай на продажба, регистрация или въвеждане в експлоатация на превозно средство, система, компонент или отделен технически възел.

143. Преди продажбата, регистрацията или въвеждането в експлоатация на превозно средство, система, компонент или отделен технически възел, дистрибуторите се уверяват, че последните носят изискваната табелка или маркировка за одобрение на типа, че са придружени от изискваните документи и от инструкции и информация за безопасността на официалните езици на държавата-членка, в която превозното средство, системата, компонентът или отделният технически възел ще бъдат продадени, регистрирани или въведени в експлоатация, както и че производителят и вносителят са спазили изискванията, предвидени в член 7, параграф 6, член 7, параграф 7 и член 10, параграф 4.

144. Дистрибуторите гарантират, че докато носят отговорността за съответното превозно средство, система, компонент или отделен технически възел, условията на складиране или транспорт не поставят под въпрос тяхното съответствие с изискванията, определени в настоящия регламент.

Член 13 Задължения на дистрибуторите по отношение на съответствието на превозно средство, система, компонент или отделен технически възел

145. Когато дистрибутор счита или има основание да вярва, че превозно средство, система, компонент или отделен технически възел не съответстват на изискванията на настоящия регламент, той не продава и не регистрира превозното средство, системата, компонента или отделния технически възел и не допуска да бъдат въведени в експлоатация, докато не бъдат приведени в съответствие.

146. Дистрибутори, които считат или имат причина да вярват, че превозно средство, система, компонент или отделен технически възел, които са продали или регистрирали или за чието въвеждане в експлоатация са отговорни, не е в съответствие с настоящия регламент, се уверяват, че се предприемат коригиращи мерки, необходими превозното средство, системата, компонентът или отделният технически възел да бъдат приведени в съответствие, изтеглени или взети обратно, в зависимост от това, което е целесъобразно.

147. Когато превозното средство, системата, компонентът или отделният технически възел представляват риск, дистрибуторите незабавно информират за това органите по надзор на пазара и одобряващите органи на държавите-членки, в които са продали или регистрирали превозното средство, системата, компонента или отделния технически възел или в които дистрибуторите са били отговорни за въвеждането им в експлоатация, както и производителите и вносителя, като предоставят подробни данни, по-специално за несъответствието с изискванията и за предприети коригиращи мерки.

148. Дистрибуторите, при обосновано искане от национален орган, предоставят цялата информация и документация, необходима за доказване на съответствието на превозно средство, система, компонент или отделен технически възел. Те си сътрудничат с този орган по негово искане при всяко действие, предприето за отстраняване на рисковете, свързани с превозното средство, системата, компонента или отделния технически възел, които те са продали или регистрирали или за чието въвеждане в експлоатация са били отговорни.

Член 14 Допълнителни задължения на вносителите и дистрибуторите

За целите на настоящия регламент вносител или дистрибутор се счита за производител и изпълнява на задълженията на производителя съгласно членове 7—9, когато вносителят или дистрибуторът продава, регистрира или е отговорен за въвеждането в експлоатация на превозно средство, система, компонент или отделен технически възел под своето име или търговска марка или променя превозно средство, система, компонент или отделен технически възел, които вече са продадени, регистрирани или въведени в експлоатация, по начин, който може да повлияе на съответствието с приложимите изисквания.

Член 15 Идентификация на стопанските субекти

За период от 10 години, при поискване от органите по надзор на пазара и по одобряването, стопанските субекти разкриват идентичността на:

1) всеки стопански субект, който им е доставил превозно средство, система, компонент или отделен технически възел;

2) всеки стопански субект, комуто са доставили превозно средство, система, компонент или отделен технически възел.

ГЛАВА IIIОСНОВНИ ИЗИСКВАНИЯ

Член 16 Общи изисквания

149. Превозните средства от категория L и предназначените за тях системи, компоненти и отделни технически възли съответстват на изискванията, посочени в приложения II—VIII.

150. За да се гарантира високо равнище на безопасност и опазване на околната среда, Комисията ще установи подробни технически изисквания, в т.ч. методики за изпитване и пределни стойности, където е приложимо, само за изисквания, различни от пределните и праговите стойности, изброени в приложения VI и VII към настоящия регламент, с помощта на делегирани актове в съответствие с членове 76, 77 и 78.

Член 17 Забрана на измервателно-коригиращи устройства, намаляващи ефективността на бордови системи

Използването на измервателно-коригиращи устройства (defeat devices), които намалява ефективността на системите за безопасност, за електромагнитна съвместимост, за бордова диагностика, за намаляване на шума или емисиите на замърсители, се забранява. Елемент, който е част от конструкцията не се смята за измервателно-коригиращо устройство, ако е изпълнено някое от следните условия:

1) необходимостта от такова устройство е оправдана за предпазване на двигателя от повреда или авария и за осигуряване на безопасно управление на превозното средство;

2) устройството се задейства само при стартиране на двигателя;

3) условията при които устройството функционира в значителна степен за включени в процедурите за изпитване с цел да се провери дали превозното средство отговаря на изискванията на настоящия регламент и на съответните му делегирани актове и актове за прилагане.

Член 18 Мерки по отношение на изменения в двигателно-предавателната система на превозните средства

151. „Двигателно-предавателна система“ ("powertrain") са компонентите и системите на превозно средство, които генерират мощност и я насочват към пътя, включително двигателя(ите), системите за регулиране на двигателя или всякакви други регулиращи системи или контролни модули, устройства за контрол на емисиите, трансмисията и регулиращите приспособления към нея, реализирани със скоростен лост, ремъчна или верижна предавка, диференциалите, крайното задвижване, както и задвижващите колела (със съответен радиус).

152. Към превозните средства от категория L се прилагат мерки за предотвратяване на вмешателство по отношение на двигателно-предавателната система на превозно средство, които трябва да бъдат установени в делегиран акт чрез поредици технически изисквания и спецификации, имащи за цел да:

a) предотвратят изменения, които могат да накърнят безопасността, по-специално като увеличат мощността на превозното средство чрез вмешателство в двигателно-предавателната система с цел повишаване на максималния въртящ момент и/или мощност и/или максималната проектна скорост на превозното средство, заявена от производителя при одобряването на типа, и/или

б) предотвратят нанасяне на щети на околната среда.

153. Комисията установява специфичните изисквания по отношение на мерките, посочени в параграф 2, с помощта на делегиран акт, приет в съответствие с членове 76, 77 и 78.

154. След изменение на двигателно-предавателната система превозното средство съответства на техническите изисквания на първоначалната му категория и подкатегория, или, ако е приложимо, на новата категория и подкатегория, които са били в сила при продажбата, регистрацията или въвеждането в експлоатация на превозното средство в първоначалния му вид, като се вземат предвид последните изменения на изискванията.

Член 19 Общи изисквания за системите за бордова диагностика

155. Четири години след датата, посочена във втората алинея на член 82, всички нови превозни средства от подкатегориите L1Ве, L3е, L5е, L6Ае и L7Ае се оборудват със система за бордова диагностика от първо поколение, която наблюдава целостта на електрическите вериги и дава информация за състоянието им, за дадените накъсо и за отворените електрически вериги, за нормалното състояние на веригите на двигателя и на системите за управление на превозното средство (СБД I).

156. Шест години след датата, посочена във втората алинея на член 82, всички нови превозни средства от подкатегориите L6Ве и L7Ве се оборудват със СБД I.

157. Осем години след датата, посочена във втората алинея на член 82, всички нови превозни средства се оборудват със СБД I.

158. След потвърждаване с прието от Комисията решение съгласно член 21, параграф 4, осем години след датата, посочена във втората алинея на член 82, всички нови превозни средства от (под)категории L1Ве, L3е, L5е, L6Ае и L7Ае освен това се оборудват и със система за бордова диагностика от второ поколение (СБД II), която освен функциите на СБД I за търсене на повреди, има и възможности за контрол на влошаването на характеристиките на системи, компоненти или отделни технически възли в продължение на целия срок на експлоатация на превозното средство, при условие че целесъобразността от гледна точка на разходите е доказана чрез проучването за въздействието върху околната среда, посочено в член 21, параграфи 4 и 5.

159. Подробните прагови стойности за емисиите за СБД са посочени в приложение VI(Б).

160. На Комисията се делегират правомощия да приеме в съответствие с членове 76, 77 и 78 делегиран акт, в който се определят подробни технически изисквания за системите за бордова диагностика, в т.ч. за функционалните изисквания на СБД и за изпитвателните методики за елементите, изброени в параграфи 1—5, с цел да се гарантира високо равнище на безопасност при експлоатация, опазване на околната среда и едно и също стандартно равнище на достъп до информация за ремонти и поддръжка за всички ремонтни предприятия.

Член 20 Изисквания за безопасността при експлоатация на превозните средства

161. Производителите следва да осигуряват такова проектиране, изработване и сглобяване на превозните средства, което да свежда до минимум риска от нараняване на пътниците в тях и на останалите участници в движението по пътищата. Безопасността при експлоатация следва да се осигурява за целия срок на използване на превозното средство, ако то се използва при нормални обстоятелства или при такива, за които е предвидено.

162. Производителите следва да осигуряват съответствие на превозните средства, системите, компонентите и отделните технически възли с действащите изисквания, определени в приложения II и VIII, както и съответствие с изпитвателните методики и изискванията по отношение на работните показатели, установени в делегиран акт.

163. Изискванията, посочени в параграфи 1 и 2, се прилагат към превозни средства, системи, компоненти и отделни технически възли, ако в настоящия регламент е посочено, че тези изисквания се отнасят за съответната категория превозно средство.

164. За да се осигури постигането на високо равнище на безопасност, Комисията в съответствие с членове 76, 77 и 78 чрез делегиран акт ще определи специфични изисквания по отношение на безопасността при експлоатация на превозните средства, в т.ч. изпитвателни процедури и гранични стойности.

Член 21 Изисквания към характеристиките по отношение на опазването на околната среда

165. Производителите следва да осигуряват такова проектиране, изработване и сглобяване на превозните средства, което да свежда до минимум въздействието върху околната среда. Производителите следва да осигуряват съответствие на превозните средства, получили одобрение на типа, с изискванията по отношение на опазването на околната среда през целия период на използване на превозните средства, както е определено в приложения V, VI и VII.

166. Производителите следва да осигуряват съответствие на превозните средства, системите, компонентите и отделните технически възли с изпитвателните процедури и изисквания, които трябва да бъдат определени в делегирания акт, посочен в параграф 2.

167. Производителите следва да осигуряват, че изискванията за одобрение на типа по отношение на проверката на дълготрайността са спазени. По избор на производителя се използва една от следните процедури за изпитване, за да се докаже на одобряващия орган, че характеристиките по отношение на опазването на околната среда на превозното средство, за което се иска одобрение на типа, са с дълготраен характер:

а) действително изпитване на превозните средства чрез изминаване на определеното в част А от приложение VII разстояние и демонстриране пред одобряващия орган че изискванията за опазване на околната среда, формулирани в настоящия регламент и съответните делегирани актове и актове за изпълнение, се изпълняват през определени интервали от натрупване на пробег, както и в крайния размер на пробега;

б) изчислителните стойности, получени чрез умножаване на коефициентите на влошаване, определени в част Б от приложение VII по резултатите от екологичните изпитвания на превозно средство, което е натрупало повече от 100 km пробег от първото си стартиране след излизането си от производствената линия, следва да бъдат по-ниски от граничните стойности, посочени в част А от приложение VI, и да доказват следното:

- При тази процедура производителят демонстрира пред одобряващия типа орган характеристиките по отношение на опазването на околната среда на превозно средство, което е натрупало повече от 100 km от първото си стартиране след слизането си от производствената линия и е оборудвано със системи и компоненти, подложени на ускорено стареене/ускорена амортизация;

- При използването на тази процедура, производителят представя данни на одобряващия типа орган и доказва валидността на корелацията между двете процедури за дълготрайността, посочени в букви а) и б).

- Не по-късно от 1 януари 2016 г. Комисията следва да проведе задълбочено проучване на въздействието върху околната среда. В проучването следва да бъдат оценени качеството на въздуха и делът на замърсителите от превозни средства от категория L, обхващайки изискванията на типовете изпитвания I, IV, V, VII и VIII, изброени в приложение V. В него следва да бъдат обобщени и оценени най-новите научни данни, резултати от научни изследвания, моделиране и оценки на рентабилността, с оглед на изработване на окончателни политически мерки чрез потвърждение на датите за влизане в сила на норма Евро 5 (Евро 6 за мотоциклети категория L3e), определени в приложение IV, и на изискванията за опазването на околната среда за стандарт Евро 5 (Евро 6 за мотоциклети категория L3e), определени в приложение V, приложение VI, части А3, Б2 и В2 и приложение VII относно допустимите пробези от гледна точка на устойчивост на показателите и коефициентите на влошаване за ниво Евро 5 (Евро 6 за мотоциклети категория L3e).

- Въз основа на констатациите от проучването за въздействието върху околната среда, Комисията потвърждава:

a) датите за влизане в сила на норма Евро 5 (Евро 6 за мотоциклети категория L3e), посочени в приложение IV;

б) граничните стойности по норма Евро 5 (Евро 6 за мотоциклети категория L3e), посочени в част А от приложение VI, и праговете за СБД в част Б2 от приложение VI;

в) че всички нови превозни средства от (под)категории L3e, L5e, L6Ae и L7Ae, освен със СБД от първо поколение, следва да бъдат оборудвани и със СБД от второ поколение по норма Евро 5 (Евро 6 за мотоциклети категория L3e);

г) че се въвеждат изисквания за изпитване за съответствие в експлоатация на ниво Евро 5 (Евро 6 за мотоциклети категория L3e), за кои (под)категории от превозните средства от категория L се въвежда това изпитване за съответствие при експлоатация и кога то става задължително за всички подкатегории превозни средства от категория L. „Съответствие при експлоатация“ означава изпитване на представителни превозни средства от търговски използвания парк с цел да бъде проверено дали предприетите от производителя технически мерки продължават да гарантират, че емисиите в отработилите газове и емисиите от изпаряване се ограничават по ефективен начин, както и дали мерките за функционална безопасност и свързаните нива на характеристиките за безопасност действително се спазват, в съответствие с настоящия регламент, по време на целия жизнен цикъл на превозното средство при нормални експлоатационни условия;

д) кои от (под)категориите L1Ae, L1Be, L2e, L5Be, L6Be и L7Be за ниво Евро 5 следва да бъдат подлагани само на изпитването SHED или като алтернативен вариант следва да бъдат подлагани само на изпитване на пропускливостта на резервоара и горивопроводите, като граничните стойности за изпитването са посочени в част В2 от приложение VI;

е) допустимите пробези от гледна точка на устойчивост на показателите за ниво Евро 5 (Евро 6 за мотоциклети категория L3e), посочени в част А от приложение VII, и коефициентите на влошаване за ниво Евро 5 (Евро 6 за мотоциклети категория L3e), посочени в част Б от приложение VII;

ж) с цел определяне на осъществимостта, свързаните дати за влизане в сила и за кои (под)категории ще бъдат въведени изисквания за емисиите извън рамките на цикъла, които надхвърлят тези за ниво Евро 5 (Евро 6 за мотоциклети категория L3e).

168. Превозните средства с изцяло електрически двигателен възел, както и превозните средства, задвижвани само с енергията на предварително сгъстен въздух, са освободени от изискванията по отношение на опазването на околната среда, изброени в приложение V, типове на изпитване V—VIII. Посочените превозни средства следва да съответстват на изискванията за функционирането на СБД, както е посочено в делегиран акт, с оглед на ефикасния им ремонт в случай на неизправност.

169. Превозните средства с газообразно гориво съответстват на определените за одобрението на типа пределни стойности на емисиите и на въведените в СБД прагови стойности за емисиите за двигатели с принудително запалване. Те удовлетворяват също и съответните процедури и изисквания за изпитване, установени в посочения в параграф 12 делегиран акт. Едно-, две- или многогоривните превозни средства и/или хибридните електрически превозни средства са освободени от изискванията за изпитване SHED за емисии от изпаряване. Електрическите хибридни и/или задвижваните с газообразно гориво превозни средства, частично задвижвани с двигател с принудително запалване, работещ с бензин, бензинови смеси или с етанол, е необходимо да съответстват само на изискванията за пропускливостта на резервоара за гориво и горивопроводите, установени в посочения в параграф 12 делегиран акт.

170. Превозните средства, задвижвани от двигател с възпламеняване чрез сгъстяване, който се захранва само със слаболетливо дизелово гориво или с еквивалентно на него гориво, са освободени от изискванията и пределните стойности на изпитванията за емисии от изпаряване.

171. Превозните средства от категория L4е трябва да удовлетворяват изискванията по отношение на опазването на околната среда, установени в приложение V за превозни средства от категория L3е, при което по избор на производителя за изпитвания от тип I, IV, VII и VIII от приложение V, на изпитване се подлага или само базовото моторно превозно средство без кош, или цялата конструкция.

172. „Резервно устройство, регулиращо замърсяването“ е устройство, регулиращо замърсяването или комбинация от такива устройства, предназначени за замяна на оригиналното устройство, регулиращо замърсяването; то може да бъде одобрено като отделен технически възел, така както е посочено в делегираните актове и в актовете за изпълнение към настоящия регламент.

Производителите следва да осигуряват съответствие на всички резервни устройства, регулиращи на замърсяването, при продажбата им или при въвеждането им в експлоатация в Европейския съюз, с типа, одобрен съгласно настоящия регламент.

173. Изискванията, посочени в параграфи 1—10, се прилагат спрямо превозните средства, системите, компонентите и отделните технически възли в съответствие с приложение II.

174. За да се гарантира високо равнище на опазване на околната среда, Комисията определя подробни технически спецификации за изискванията по отношение на опазването на околната среда, в т.ч. изпитвателни процедури за изброените в параграфи 2, 3, 4 и 5 елементи, с помощта на делегиран акт в съответствие с членове 76, 77 и 78.

Член 22 Допълнителни изисквания по отношение на опазването на околната среда с оглед на емисиите на газове с парников ефект и разхода на гориво

175. Емисиите на CO 2 (въглероден диоксид) се определят чрез приложимия лабораторен изпитвателен цикъл от производителя и се съобщават на одобряващия орган. Разходът на гориво се изчислява или въз основа на резултатите от изпитването за определяне на емисиите, проведено при одобряването на типа, или се измерва и съобщава на одобряващия орган.

176. Резултатът от измерването на СО2 и изчисленият или измереният разход на гориво се включват в информационното досие и двете стойности се указват в сертификата за съответствие.

Освен указването в сертификата за съответствие, производителите следва да осигуряват, при покупка на ново превозно средство, предоставяне на купувача на превозното средство на данните за емисиите на СО2 и разхода на гориво, във формат, който те сметнат за подходящ.

177. Комисията установява методи за измерване на емисиите на СО2 и за изчисляване или измерване на разхода на гориво с помощта на делегиран акт, приет в съответствие с членове 76, 77 и 78.

ГЛАВА IVПРОЦЕДУРИ НА ЕС ЗА ОДОБРЕНИЕ НА ТИПА

Член 23 Процедури за одобрение на ЕС на типа

178. Когато подава заявление за одобрение на типа на превозно средство, производителят може да избере една от следните процедури:

a) поетапно одобрение на типа;

б) едноетапно одобрение на типа;

в) многоетапно одобрение.

За одобрение на типа на системи, компоненти или отделни технически възли, се прилага едноетапно одобрение на типа.

179. Поетапното одобрение на типа се състои от поетапно издаване на цялата поредица от сертификати за одобрение на ЕО на типа на системи, компоненти и отделни технически възли, свързани с превозното средство, което води на последния етап до одобряване на превозното средство като цяло.

180. Едноетапното одобрение на типа е процедура за одобрение, при която в рамките на един процес превозното средство бива одобрено като цяло.

181. При процедурата за многоетапно одобрение на типа, един или повече органи по одобряването удостоверяват, че, в зависимост от състоянието на окомплектованост, даден тип неокомплектовано или допълнително окомплектовано превозно средство отговаря на съответните административни разпоредби и технически изисквания на настоящия регламент.

Многоетапно одобрение на типа се издава по отношение на даден тип неокомплектовано или допълнително окомплектовано превозно средство, което съответства на данните от информационното досие и което отговаря на техническите изисквания, посочени в съответните актове, изброени в приложение I, като се взема предвид състоянието на окомплектованост на превозното средство.

Одобрение на типа в крайния етап на комплектуване се издава само след като одобряващият орган се е уверил, че одобрението/ята, издадено/и за неокомплектованото превозно средство, удостоверяват, че типът превозно средство, одобрен на крайния етап, отговаря на всички технически изисквания, приложими към момента на издаването на одобрение на типа за категорията превозно средство, за което е издадено одобрението на типа за допълнително окомплектовано превозно средство.

Многоетапното одобрение, посочено в параграф 1, буква в), се прилага само за товарни от подкатегории L5Ве – U, и L7Ве – U.

182. Изборът на процедура, по която да се извърши одобряването, не засяга приложимите изисквания, на които трябва да отговаря одобреният тип превозно средство към момента на издаването на одобрение на типа на окомплектовано превозно средство.

183. В член 73 на Комисията се предоставят изпълнителни правомощия, за да бъдат установени образци за подробностите относно мерките по отношение на процедурите по одобрение на типа.

Член 24 Заявление за одобрение на типа

184. Производителят подава заявлението за одобрение на типа до одобряващия орган.

185. За определен тип превозно средство, система, компоненти и отделен технически възел може да бъде подадено само едно заявление и само в една държава-членка.

186. За всеки тип, който трябва да бъде одобрен, се подава отделно заявление.

Член 25 Информационно досие

187. Заявителят предоставя на одобряващия орган информационно досие.

188. Информационното досие следва да включва следното:

1) информационен документ в съответствие с образеца, установен от Комисията съгласно член 73;

2) всички данни, чертежи, снимки и друга информация, която се изисква в акта за изпълнение, приет по силата на член 73;

3) за превозните средства — указание за процедурата, избрана в съответствие с член 23, параграф 1.

189. Информационното досие може да бъде предоставено на хартиен носител или в електронен формат.

Член 26 Специфични изисквания за информация, която трябва да се предостави в заявлението за одобрение на типа по различните процедури

190. Заявлението за поетапно одобрение на типа се придружава от информационно досие в съответствие с член 25 и от пълния комплект сертификати за одобрение на типа, които се изискват съгласно всеки приложим акт, включен в приложение II.

191. Заявлението за едноетапно одобрение на типа се придружава от информационно досие, в съответствие с член 25, в което се съдържа значимата информация по отношение на актовете, изброени в приложение II.

192. Без да се засягат разпоредбите на параграфи 1 и 2, за целите на многоетапното одобрение на типа се предоставя следната информация:

a) през първия етап — онези части от информационното досие и сертификатите на ЕС за одобрение на типа, необходими за окомплектовано превозно средство, които се отнасят до състоянието на окомплектованост на базовото превозно средство;

б) през втория и следващите етапи — онези части от информационното досие и сертификатите на ЕС за одобрение на типа, които се отнасят до текущата фаза на производство, придру